SET ปิดบวก 2 จุด แกว่งตัวรองบ “บจ.” สัปดาห์หน้าจับตาประชุม ECB
SET ปิดบวก 2 จุด ไซด์เวย์รอดูงบ “บจ.” ไตรมาส 2/64 ส่วนสัปดาห์หน้าจับตาประชุม ECB วางแนวรับ 1,540 จุด แนวต้าน 1,580-1,600 จุด
16 ก.ค. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้แกว่งไซด์เวย์ คล้ายคลึงกับตลาดต่างประเทศ โดยตลาดหุ้นในภูมิภาคเอเชียวันนี้เคลื่อนไหวไซด์เวย์ทั้งในแดนบวก-ลบคละกัน เช่นเดียวกับตลาดในยุโรปที่เทรดบ่ายนี้ก็แกว่งไซด์เวย์ ส่วนดาวโจนส์ฟิวเจอร์สแกว่งตัวอย่างไร้ทิศทาง เนื่องจากตลาดไม่มีประเด็นใหม่เข้ามา และเจอแรงถ่วงจากหุ้น DELTA ที่ถ่วงตลาดฯอยู่ราว 6 จุด มีเพียงหุ้นขนาดใหญ่กระจายตัวที่ช่วยประคองตลาดฯได้บ้าง
ทั้งนี้ ตลาดฯเป็นลักษณะของการเล่นเก็งกำไรหุ้นรายตัวตามปัจจัยเฉพาะตัว ในช่วงรอดูผลประกอบการของบริษัทจดทะเบียน และสถานการณ์การแพร่ระบาดไวรัสโควิดก็ยังไม่น่าไว้วางใจ รวมถึงมีกระแสข่าวจะขยายพื้นที่ล็อกดาวน์ด้วยทำให้เป็นปัจจัยกดดันตลาดฯ
แนวโน้มการลงทุนในสัปดาห์หน้า นายวีระวัฒน์ กล่าวว่า ตลาดฯคงจะแกว่งไซด์เวย์ในช่วงรอดูผลประกอบการของบริษัทจดทะเบียน และอาจจะมีการเลือกเล่นหุ้นเป็นรายตัวได้ พร้อมให้แนวรับหลักที่ 1,540 จุด ส่วนแนวต้าน 1,580-1,600 จุด โดยสัปดาห์หน้าให้ติดตามการประชุมธนาคารกลางยุโรป (ECB) และรอดูผลประกอบการของกลุ่มแบงก์
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GPSC มูลค่าการซื้อขาย 5,912.07 ล้านบาท ปิดที่ 79.25 บาท เพิ่มขึ้น 0.25 บาท
GUNKUL มูลค่าการซื้อขาย 5,633.45 ล้านบาท ปิดที่ 4.84 บาท เพิ่มขึ้น 0.08 บาท
BANPU มูลค่าการซื้อขาย 1,972.22 ล้านบาท ปิดที่ 14.00 บาท เพิ่มขึ้น 0.40 บาท
RCL มูลค่าการซื้อขาย 1,911.01 ล้านบาท ปิดที่ 56.75 บาท เพิ่มขึ้น 2.75 บาท
KBANK มูลค่าการซื้อขาย 1,783.93 ล้านบาท ปิดที่ 114.50 บาท ลดลง 0.50 บาท